b'\n_START_ARTICLE_\nZlata bula (1222)\n_START_PARAGRAPH_\nZlata bula mad\xc5\xbearskega kralja Andreja II. je listina iz leta 1222, ki dolo\xc4\x8da osnovne pravice in privilegije mad\xc5\xbearskega in hrva\xc5\xa1kega plemstva ter omejuje kraljevo mo\xc4\x8d; plemstvu izrecno dovoljuje nepokor\xc5\xa1\xc4\x8dino, kadar kralj ne spo\xc5\xa1tuje dolo\xc4\x8dil listine._NEWLINE_Spori med \xc4\x8dlani kraljeve dru\xc5\xbeine, med kraljem in mad\xc5\xbearskim visokim plemstvom ter lahkomiselno podeljevanje ozemelj visokemu plemstvu so slabili mo\xc4\x8d mad\xc5\xbearskega kralja in manj\xc5\xa1ali njegove dohodke, tako da je bil kralj Andrej II. leta 1222 prisiljen izdati zlato bulo, ki je odtlej dolo\xc4\x8dala (s spremembami do leta 1848) njihove medsebojne odnose. Listina obsega 31 \xc4\x8dlenov, ki potrjujejo stanovom stare pravice in jim podeljujejo nove._NEWLINE_Zlata bula kralju nalaga dol\xc5\xbenost, da vsako leto skli\xc4\x8de dr\xc5\xbeavni zbor; prepoveduje mu zapiranje plemi\xc4\x8dev brez pravi\xc4\x8dnega sojenja pred palatinom (uradnikom, ki opravlja kraljeve posle ob njegovi odsotnosti); plemstvo in duhov\xc5\xa1\xc4\x8dino osvobaja davkov; plemi\xc4\x8de odvezuje obveznega sodelovanja na kraljevih voja\xc5\xa1kih pohodih v tujino brez pla\xc4\x8dila; tujcem ne dovoljuje posedovanja zemlje; judom in muslimanom ne dovoljuje opravljanja javnih slu\xc5\xbeb (zadnja dolo\xc4\x8dba je bila dodana leta 1231); listina pove\xc4\x8duje oblast plemstva na nivoju de\xc5\xbeelne uprave._NEWLINE_Plemi\xc4\x8di in \xc5\xa1kofje so dobili pravico upreti se (facultas resistendi et contradicendi) v primerih, ko so kralj in njegovi nasledniki kr\xc5\xa1ili dolo\xc4\x8dila zlate bule, ne da bi bili s tem podvr\xc5\xbeeni kaznovanju zaradi izdaje._NEWLINE_Po letu 1222 so morali mad\xc5\xbearski kralji ob nastopu prise\xc4\x8di, da bodo spo\xc5\xa1tovali zlato bulo._NEWLINE_Ohranjen je en izvod listine iz leta 1318; nahaja se v arhivu kne\xc5\xbeje \xc5\xa1kofije v Esztergomu'